text: Endnu en Esbjergspiller skriver under med OB
  18 januar 2017 kl. 17.18
  Casper Nielsen bliver dermed den anden EfB-spiller på få dage, som vælger at fortsætte karrieren i den fynske klub.
  Den 22-årige midtbanespiller, Casper Nielsen, skifter fra EfB til OB et halvt år før udløbet af sin treårige kontrakt med EfB.
  Casper Nielsen og Esbjerg fB kunne ikke blive enige om at forlænge kontrakten.
  Ted van Leeuwen, sportsdirektør, Esbjerg fB: "Vi har givet Casper flere tilbud, men han ønskede ikke at forlænge sin kontrakt."
  - Vi har givet Casper flere tilbud, men han ønskede ikke at forlænge sin kontrakt. Det gav os to muligheder: Enten at lade ham spille i EfB til udløbet af kontraktperioden eller at sælge ham til en pris, der er fair i forhold til det snarlige kontraktudløb. Vi valgte det sidste, siger EfB’s sportsdirektør, Ted van Leeuwen til Esbjerg fBs hjemmeside.
  Tirsdag skiftede Ryan Johnson Laursen ligeledes fra Esbjerg til OB.
  Casper Nielsen har spillet i EfB siden sine første fodboldår og har spillet 108 førsteholdskampe og scoret tre mål siden debuten som 18-årig mod Lyngby BK i november 2012. Han har desuden spillet 30 ungdomslandskampe, heraf 21 på U21-landsholdet, med hvilket han lige nu er på EM-forberedelsestur i Dubai.
  